CELEX: 62009TN0038
Language: el
Date: 2009-01-30 00:00:00
Title: Υπόθεση T-38/09: Προσφυγή της 30ής Ιανουαρίου 2009 – El Corte Inglés κατά Επιτροπής

21.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/52
            
         Προσφυγή της 30ής Ιανουαρίου 2009– El Corte Inglés κατά Επιτροπής
   (Υπόθεση T-38/09)
   (2009/C 69/113)
   Γλώσσα διαδικασίας: η ισπανική
   Διάδικοι
   
      Προσφεύγουσα: El Corte Inglés (Μαδρίτη, Ισπανία) (εκπρόσωποι: P. Muñiz και M. Baz, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την προσβαλλομένη απόφαση,
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής C(2008) 6317 τελικό της 3ης Νοεμβρίου 2008, που διαπιστώνει ότι πρέπει να βεβαιωθούν εκ των υστέρων εισαγωγικοί δασμοί και ότι η διαγραφή των δασμών αυτών δεν δικαιολογείται σε ιδιαίτερη περίπτωση (φάκελος REM 03/07).
   Η προσφεύγουσα εισήγε προϊόντα υφαντουργίας από την Τζαμάικα, η δε εισαγωγή υπαγόταν σε προτιμησιακό καθεστώς που προβλέπει η συμφωνία συνεργασίας ΕΕ-ACP, υπό τον όρο ότι τα προϊόντα θα συνοδεύονται από πιστοποιητικό κυκλοφορίας τύπου EUR.1 των αρμοδίων αρχών της Τζαμάικα. Το πιστοποιητικό αυτό συνιστούσε απόδειξη της καταγωγής των προϊόντων από την Τζαμάικα. Ωστόσο, μια αποστολή της υπηρεσίας OLAF στη Τζαμάικα διαπίστωσε ότι το εμπόρευμα δεν αποκτούσε την προτιμησιακή καταγωγή Τζαμάικας και συνεπώς, δεν μπορούσε να τύχει προτιμησιακής μεταχείρισης.
   Απαντώντας στο αίτημα διαγραφής του χρέους που υπέβαλε η προσφεύγουσα σύμφωνα με το άρθρο 239 του κανονισμού (ΕΟΚ) 2913/92, περί θεσπίσεως κοινοτικού τελωνειακού κώδικα, διαπιστώθηκε με την προσβαλλόμενη απόφαση ότι οι αρχές της Τζαμάικα δεν είχαν υποπέσει σε ένα από τα σφάλματα που αναφέρει το άρθρο 220, παράγραφος 2, στοιχείο β', του εν λόγω κανονισμού και ότι η προσφεύγουσα δεν βρισκόταν σε ιδιαίτερη κατάσταση λόγω μη ορθής παρουσιάσεως των περιστατικών από τους εξαγωγείς.
   Η προσφεύγουσα υποστηρίζει ότι η προσβαλλόμενη απόφαση πρέπει να ακυρωθεί για τους ακόλουθους λόγους:
   
               —
            
            
               η διοικητική διαδικασία για την έκδοση της προσβαλλομένης αποφάσεως ενέχει παράβαση ουσιώδους τύπου. Συγκεκριμένα, η προσβαλλόμενη απόφαση δεν τηρεί την αρχή της χρηστής διοίκησης και σημειώθηκε σοβαρή προσβολή των δικαιωμάτων άμυνας της προσφεύγουσας λόγω απουσίας διοικητικού φακέλου σχετικά με την επεξεργασία της προσβαλλόμενης απόφασης.
            
         
               —
            
            
               Η προσβαλλόμενη απόφαση εμφανίζει πλάνη εκτιμήσεως καθόσον καταλήγει στο συμπέρασμα ότι η προσφεύγουσα δεν βρισκόταν σε ιδιαίτερη κατάσταση. Συγκεκριμένα, υπάρχει εν προκειμένω ιδιαίτερη κατάσταση στο μέτρο που:
               
                           —
                        
                        
                           οι αρχές της Τζαμάικα γνώριζαν ή όφειλαν να γνωρίζουν ότι τα εμπορεύματα δεν μπορούσαν να τύχουν προτιμησιακής μεταχείρισης και δη ακόμη και αν οι εξαγωγείς είχαν δώσει εσφαλμένα στοιχεία·
                        
                     
                           —
                        
                        
                           οι αρχές της Τζαμάικα παρέβηκαν τις υποχρεώσεις τους σε μεγάλο βαθμό.
                        
                     
         
               —
            
            
               Η καθής παρέβη την υποχρέωσή της να φροντίζει για την ορθή εφαρμογή της συμφωνίας συνεργασίας ACP-ΕΚ.